नरेंद्र मोदी 4 दिन के लिए विदेश क्या गए, इधर कोहराम सा मच गया. दिल्ली स्थित भाजपा मुख्यालय, और कई दिग्गज नेताओं के घर के बाहर दीवारों पर पोस्टर लग गए जिन में एक कवितानुमा गुजारिश थी कि संजय जोशी को वापस ले लिया जाए. भाजपा से निष्कासित संजय जोशी नरेंद्र मोदी के धुरविरोधी हैं इस के बाद भी वे घरवापसी के सपने देख रहे हैं तो बात हैरानी की है कि उन की इतनी जुर्रत कैसे हुई. बवाल मचा जिस पर मोदी तो कुछ नहीं बोले लेकिन संजय जोशी ने जरूर मोदी को अपना नेता मानने का एहसान सा कर डाला. मानोअब तक मोदी अधूरे और अपूर्ण नेता थे. मोदी, जोशी से किस हद तक चिढ़ते हैं, इस का अंदाजा इस बात से ही लगाया जा सकता है कि जोशी के जन्मदिन पर बधाई वाले पोस्टर में उन का नाम, फोटो होने के चलते केंद्रीय राज्यमंत्री श्रीपाद येस्सो नाईक को खासी फटकार पड़ी थी. इन मामलों से कुछ लोग कयास लगा रहे हैं कि भाजपा के भीतर गुटबाजी शुरू हो गई है.